Bruņurupuči nindzjas

Komiksi (1984-2010)

1994. gadā Kevins Īstmens un Pīters Lairds izdeva komiksu par bruņurupučiem nindzjām, kas cīnās pret ļaunumu, visbiežāk nogalinot ļaunos tēlus un pēc tam pazūdot. Komikss ātri ieguva popularitāti un tam sekoja vairāki citi. Tos izdeva kompānija Mirage Studios.

Pirmais animācijas seriāls (1987—1996)

1987. gadā rotaļlietu kompānija Playmates Toys piekrita izlaist bruņurupuču nindzju figūriņas, ja tiks izdots animācijas seriāls. Pēc Kevina Īstmena un Pītera Lairda piekrišanas tika izveidots animācijas seriāls, kas atšķirībā no komiksiem ir daudz bērnišķīgāks un mazāk vardarbīgs, lai piesaistītu bērnu auditoriju. Pastāv arī citas atšķirības, piemēram, Šrēders tajā ir gandrīz katrā sērijā (komiksos viņš nomira pirmajā izdevumā) un viņam palīdz Krengs, Bībops un Rokstedijs. Šo izmaiņu dēļ Kevinam Īstmenam un Pīteram Lairdam šis seriāls nepatika.

"Bruņurupuči nindzjas: Supermutantu Leģenda" (1996—1997)

"Bruņurupuči nindzjas: Supermutantu Leģenda" ir japāņu divsēriju animācijas seriāls, kurš tika pārraidīts 1996. gadā. Seriāls stāsta par to, kā bruņurupuči atklāj akmeni, kas ļauj viņiem kļūt par supermutantiem. Sērijas tika izmantotas kā reklāma jaunajām bruņurupuču nindzju figūrām. Sērijas ir samērā līdzīgas pirmajam animācijas seriālam.

"Bruņurupuči nindzjas: Nākamā mutācija" (1997—1998)

"Bruņurupuči nindzjas: Nākamā mutācija" (angļu: Ninja Turtles: The Next Mutation arī Hero Turtles: Next Mutation) ir televīzijas sērijas, kuras sekoja notikumiem franšīzes filmās. Seriālā skatītāju iepazīstina ar jaunu varoni, kā arī ir citi jaunumi. Seriāls gan nebija tik populārs un noslēdzās jau pēc 26 pārraidītām sērijām. Tas tika pārraidīts 1997. gadā.

Otrais animācijas seriāls (2003—2009)

2003. gadā sāka demonstrēt otro franšīzes animācijas seriālu, ko veidoja 4Kids Entertainment. Sērijas balstītas uz komiksa motīviem un ar nedaudz "tumšāku" pieskaņu, nekā tas bija pirmajam animācijas seriālam, bet ne ar tādu, kas bija komiksam, jo animācijas sērijas joprojām bija paredzētas bērnu auditorijai. Seriāla piektā sezona netika pabeigta, lai sestā sezona sāktos ātrāk. Sestā sezona vēstīja par to, kā bruņurupuči nokļuvuši 2105. gadā. Animācijas seriāls noslēdzās 2009. gadā.

Trešais animācijas seriāls (2012—tagad)

Nickelodeon iegādājās visas globālās tiesības franšīzei no Mirage Group un 4Kids Entertainment un paziņoja, ka veidos jaunas sērijas. 2012. gadā kanāls sāka pārraidīt jaunu bruņurupuču nindzju interpretāciju. Seriāls ir aizguvis vairākus elementus no iepriekšējiem seriāliem, piemēram Krengu. Seriālā attēlota bruņurupuču ikdienas dzīve un cīņa ar ļaunajiem personāžiem. Šis seriāls lielākoties veidots, izmantojot 3D animācijas programmas. Šobrīd rit seriāla ceturtā sezona.

Filmu triloģija (1990—1993)

Pilnmetrāžas filma "Bruņurupuči nindzjas" iznāca 1990. gadā. Tai sekoja "Brunurupuči nindzjas 2: Sūklas noslēpums" (angļu: Teenage Mutant Ninja Turtles II: The Secret of the Ooze) 1991. gadā un "Bruņurupuči nindzjas 3" (angļu: Teenage Mutant Ninja Turtles III) 1993. gadā.

Bruņurupuči nindzjas (2007)

"Bruņurupuči nindzjas" (angļu: TMNT) ir 2007. gada animācijas filma, kas stāsta par to, kas notika pēc Šrēdera sakāves.

Bruņurupuči mūžīgi mūžos (2009)

"Bruņurupuči mūžīgi mūžos" (angļu: Turtles Forever) ir 2009. gada animācijas filma par to, kā 2003. gada bruņurupuči un viņu ienaidnieki satiekas ar 1987. gada bruņurupučiem un viņu ienaidniekiem un 1984. gada bruņurupučiem. Šī filma labi parāda atšķirības starp šiem seriāliem un to kopīgās iezīmes.

Bruņurupuči nindzjas (2014)

2014. gadā tika izlaista lielbudžeta mākslas filma "Bruņurupuči nindzas", filmas režisors ir Džonatans Lībesmans.

Bruņurupuči nindzjas 2 (2016)

2016. gadā iznāca turpinājums 2014. gada filmai "Bruņurupuči nindzjas".